Figgio de Luigi XIII e de Anna d'Aostria; re da-o 1643, o l'arestò sotta a tutela da moæ e do cardinâ Mazzarin scin a-a morte de quest'urtimo (1661), quand'o l'anonçiò a-a corte che ninte se saiæ ciu fæto sença o so ordine. A cellebre esprescion L'état c'est moi a l'indicava i ciæi intenti assolutisteghi do so programma de governo: tutti i so sforsci, a l'interno, fun votti a compî o processo de accentramento da vitta politica da naçion, che a sconfita da Fronda a l'aiva reizo ineluttabile; o scelse i so conlaboatoî tra i borgheixi, o redusse l'antiga fœüdalitæ a ""nobiltæ de corte"", obrigandola a fâ da brillante comparsa a Versailles, mentre inte provinçe, za da questa governæ, o poei o passò inte moen de l'intendente regio. Da questo punto de vista o coonamento da politica de Loigi o l'è constituio da-a creaçion de Versailles e da l'estremma cua ch'a regolava a vitta de corte. Fu creao di instituti pe rende ciu organico e preciso o fonçionamento de l'amministraçion (eliminaçion di antighe franchixe e privileggi; ezaotoamento di parlamenti; nisciuña convocaçion di Stati Generæ; istituçion di intendenti).